CELEX: 
Language: hr
Date: 2017-06-23 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) 2015/242 o utvrđivanju detaljnih pravila o funkcioniranju savjetodavnih vijeća u okviru zajedničke ribarstvene politike

OBRAZLOŽENJE
            
            
               1.KONTEKST DELEGIRANOG AKTA
            
            
               Zajedničkom ribarstvenom politikom (ZRP) predviđa se uspostava organizacija dionika, tzv. savjetodavnih vijeća, čija je glavna uloga davanje savjeta u njihovim područjima kompetencije Komisiji i predmetnim državama članicama u vezi s pitanjima povezanima s upravljanjem ribarstvom i društveno-gospodarskim aspektima ribarstva i akvakulture te aspektima očuvanja ribarstva i akvakulture. 
            
            
               Uredba br. 1380/2013 Europskog parlamenta i Vijeća
                  1
                sadržava pravila o zadaćama, sastavu, funkcioniranju i financiranju savjetodavnih vijeća i njome se Komisiju ovlašćuje za donošenje delegiranih akata kojima se utvrđuju detaljna pravila o funkcioniranju savjetodavnih vijeća. 
            
            
               Delegiranom uredbom Komisije (EU) br. 2015/242 od 9. listopada 2014. utvrđena su detaljna pravila o funkcioniranju savjetodavnih vijeća u okviru zajedničke ribarstvene politike, osobito o strukturi i organizaciji savjetodavnih vijeća.
            
            
               2.SAVJETOVANJA PRIJE DONOŠENJA AKTA
            
            
               Ovim delegiranim aktom mijenjaju se odredbe Delegirane uredbe Komisije (EU) 2015/242 kojima se dopunjuju elementi koji nisu ključni u Uredbi br. 1380/2013, i to odredba o definicijama dviju glavnih kategorija dionika zastupljenih u savjetodavnim vijećima u skladu s člankom 45. stavkom 1. Uredbe 1380/2013 (sektor ribarstva/akvakulture s jedne strane i civilno društvo s druge strane) i odredba o imenovanju izvršnog odbora savjetodavnih vijeća. 
            
            
               S obzirom na njegov sadržaj, u savjetovanjima prije donošenja ovog delegiranog akta uglavnom su sudjelovala savjetodavna vijeća. O toj se temi detaljno raspravljalo tijekom koordinacijskog sastanka savjetodavnih vijeća koji je organizirala Komisija uz sudjelovanje svih deset savjetodavnih vijeća koja su učinkovito funkcionirala 5. prosinca 2016., a održane su i neke neslužbene razmjene između službi Komisije i tajništava savjetodavnih vijeća. Nakon koordinacijskog sastanka savjetodavnih vijeća nekoliko savjetodavnih vijeća ili neki od njihovih članova dostavili su svoja mišljenja u pisanom obliku.
            
            
               Nacrt je predstavljen na sastanku stručne skupine za ribarstvo i akvakulturu 15. prosinca 2016. uz nazočnost nacionalnih stručnjaka i predstavnika Europskog parlamenta i Vijeća.        
            
            
               3.PRAVNI ELEMENTI DELEGIRANOG AKTA
            
            
               Delegiranom uredbom Komisije (EU) br. 2015/242 od 9. listopada 2014. utvrđena su detaljna pravila o funkcioniranju savjetodavnih vijeća u okviru zajedničke ribarstvene politike, osobito o strukturi i organizaciji savjetodavnih vijeća. Po stupanju na snagu ovog delegiranog akta izmijenit će se članak 2. i članak 4. stavci 2. i 3. Delegirane uredbe Komisije (EU) 2015/242 od 9. listopada 2014. Svrha je ovog delegiranog akta doprinos neometanom funkcioniranju savjetodavnih vijeća. 
            
            
               DELEGIRANA UREDBA KOMISIJE (EU) …/...
            
            
               оd 23.6.2017.
            
            
               o izmjeni Delegirane uredbe (EU) 2015/242 o utvrđivanju detaljnih pravila o funkcioniranju savjetodavnih vijeća u okviru zajedničke ribarstvene politike
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ
                  2
               , a posebno njezin članak 45. stavak 4.,
            
            
               budući da:
            
            
               (1)Člankom 43. Uredbe (EU) br. 1380/43 uređuje se uspostava savjetodavnih vijeća koja trebaju promicati uravnoteženu zastupljenost svih dionika u području ribarstva i akvakulture i pridonositi postizanju ciljeva zajedničke ribarstvene politike.
            
         
         
            
               (2)U skladu s člankom 45. stavkom 4. Uredbe (EU) br. 1380/2013 Komisija je donijela Delegiranu uredbu Komisije (EU) 2015/242
                  3
                o utvrđivanju detaljnih pravila o funkcioniranju savjetodavnih vijeća u okviru zajedničke ribarstvene politike.
            
            
               (3)Člankom 2. Delegirane uredbe (EU) 2015/242 definirani su, među ostalim, termini „sektorske organizacije” i „ostale interesne skupine”, koji se odnose na dvije kategorije dionika zastupljene u savjetodavnim vijećima u skladu s člankom 45. stavkom 1. Uredbe 1380/2013. 
            
            
               (4)Potrebno je dodatno uskladiti definiciju termina „sektorske organizacije” s tekstom članka 45. stavka 1. Uredbe 1380/2013 kako bi se izbjegle potencijalne teškoće u tumačenju.
            
            
               (5)S obzirom na to da bi mogle postojati mješovite organizacije koje zastupaju i sektor ribarstva i druge interese, potrebno je navesti da opća skupština odlučuje o razvrstavanju članova savjetodavnih vijeća u jednu od dvije kategorije iz članka 45. stavka 1. Uredbe 1380/2013. 
            
            
               (6)Člankom 4. Delegirane uredbe (EU) 2015/242 utvrđena je struktura i organizacija savjetodavnih vijeća i, konkretno, imenovanje izvršnog odbora od strane opće skupštine. 
            
            
               (7)U pogledu sastava savjetodavnih vijeća kako je utvrđen točkom 2. podtočkom (a) Priloga III. Uredbi (EU) br. 1380/2013, prema kojoj se 60 % mjesta na općoj skupštini i izvršnom odboru dodjeljuje predstavnicima ribara, a 40 % predstavnicima ostalih interesnih skupina, potrebno je objema kategorijama dati pravo samostalnog odabira njihovih predstavnika u izvršnom odboru i tako zajamčiti uravnoteženu zastupljenost svih dionika u savjetodavnim vijećima.
            
            
               DONIJELA JE OVU UREDBU:
            
            
               Članak 1.
            
            
            
               Delegirana uredba 2015/242 mijenja se kako slijedi:
            
            
            
               1.U članku 2. stavak 2. zamjenjuje se sljedećim:
            
            
               „2. „Sektorske organizacije” znači organizacije koje predstavljaju subjekte ribarstva (uključujući zaposlene ribare) i, prema potrebi, subjekte u akvakulturi te predstavnike prerađivačkog i tržišnog sektora.”.
            
            
            
               2.Članak 4. mijenja se kako slijedi:
            
            
               (a) u stavku 2. dodaje se sljedeća točka (c):
            
            
               „(c) odlučuje o razvrstavanju članova savjetodavnih vijeća u kategorije „sektorske organizacije” ili „ostale interesne skupine”. Ta odluka mora se temeljiti na objektivnim i provjerljivim kriterijima, kao što su odredbe statuta, popis članova i priroda djelatnosti predmetne organizacije.”;
            
            
            
               (b)stavak 3. zamjenjuje se sljedećim:
            
            
               „3. Na temelju prijava sektorskih organizacija i drugih interesnih skupina za mjesta koja su im dodijeljena opća skupština imenuje izvršni odbor koji može imati do 25 članova. Nakon savjetovanja s Komisijom opća skupština može odlučiti imenovati izvršni odbor koji će imati do 30 članova kako bi se osiguralo odgovarajuću zastupljenost malih flota.”. 
            
         
         
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 23.6.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  Uredba (EU) br. 1380/2013 Europskog parlamenta i Vijeća od 11. prosinca 2013. o Zajedničkoj ribarstvenoj politici, izmjeni uredaba Vijeća (EZ) br. 1954/2003 i 1224/2009 i stavljanju izvan snage uredaba (EZ) br. 2371/2002 i 639/2004 i Odluke Vijeća 2004/585/EZ (SL L 354, 28.12.2013., str. 22.).
               
               
                  
                     (2)
                  SL L 354, 28.12.2013., str. 22.
               
               
                  
                     (3)
                  Delegirana uredba Komisije (EU) 2015/242 оd 9. listopada 2014. o utvrđivanju detaljnih pravila o funkcioniranju savjetodavnih vijeća u okviru zajedničke ribarstvene politike (SL L 41, 17.2.2015., str. 1.).